元夕陪張使君燕集
作者：李處權
朝代：宋

paragraphs: 老大於節物，真成風馬牛。
出山赴嘉招，敝袍厠英游。
簫鼓市井隘，綺羅人物稠。
嫦娥亦飛來，餘光上簾鈎。
使君民父母，謠頌布政優。
牙旗錯綵繡，康衢看遨頭。
夜氣燭光滿，春寒香霧浮。
中興太平象，郡國皆魯鄒。
豐年入醉鄉，頒白卧道周。
遙知蒼龍闕，宴敞華萼樓。
惟公班馬手，斯文擅風流。
行歸侍嚴宸，玉堂聽更籌。
獨憐衰病客，鬢毛蚤驚秋。
頽然賓裾後，報德慙應劉。